S-936/2016

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 29. nóvember 2016, á hendur C-x-x P-x-x T-x-x, kt. 000000-0000, Ránargötu 2, Reykjavík, fyrir eftirgreind fíkniefnabrot í Hafnarfirði á árinu 2016, með því að hafa:

1. Fimmtudaginn 4. ágúst haft í vörslum sínum, í sölu og dreifingarskyni, 80,30 g af marijúana sem lögregla fann við leit á dvalarstað hans að Dvergholti 21 og lagði hald á.

2. Miðvikudaginn 5. október haft í vörslum sínum 28,92 g af marijúana sem lögregla fann við leit á dvalarstað hans að Flatahrauni 1 og lagði hald á.

3. Föstudaginn 14. október haft í vörslum sínum 43,39 g af marijúana sem lögregla fann við leit á honum við Helluhraun og lagði hald á.

Teljast brot í öllum liðum varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar, til greiðslu alls sakarkostnaðar og að ákærði verði dæmdur til að sæta upptöku á framangreindum fíkniefnum samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og einnig að ákærði verði dæmdur til að þola upptöku á 82.000 krónum sem lögregla lagði hald á, sem er ætlaður ágóði af sölu fíkniefna, skv. 7. mgr. 5. gr. laga um ávana- og fíkniefni nr. 65/1974 og 69. gr. b. almennra hegningarlaga nr. 19/1940.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er háttsemin réttilega heimfærð til refsiákvæða í ákæru.

Ákærði er fæddur í maí 1977. Samkvæmt framlögðu sakavottorði, dagsettu 22. nóvember 2016, hefur ákærði ítrekað verið fundinn sekur um brot gegn lögum um ávana og fíkniefni, nú síðast með lögreglustjórasátt 6. september 2016. Það brot sem ákærði er nú sakfelldur fyrir, samkvæmt fyrsta tölulið ákæru, var framið áður en hann gekkst undir fyrrgreinda sátt og verður refsing fyrir það ákveðin sem hegningarauki, sbr. 78. gr. almennra hegningarlaga nr. 19/1940. Við ákvörðun refsingar er tekið tillit til framangreinds en einnig er litið til umfangs þeirra ávana- og fíkniefna sem tilgreind eru í ákæru.

Með hliðsjón af sakarefni þessa máls og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 30 daga en fresta skal fullnustu refsingarinnar og falli hún niður að liðnum tveimur árum, frá uppkvaðningu þessa að telja, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk til ríkissjóðs 152,61 g af marijúana og 82.000 krónur, sem lögregla lagði hald á við rannsókn málsins.

Engan sakarkostnað leiddi af þessu máli.

Ákærði greiði málsvarnarþóknun skipaðs verjanda síns, Þ-kk-ef Þ-kk-ef hdl., 122.760 krónur, að meðtöldum virðisaukaskatti.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, C-x-x P-x-x T-x-x, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 152,61 g af marijúana og 82.000 krónur.

Ákærði greiði málsvarnarþóknun skipaðs verjanda síns, Þ-kk-ef Þ-kk-ef hdl., 122.760 krónur.

L-kvk-nf R-kvk-nf S-kvk-nf